अजमेर। कार्डियोलॉजी विभाग में दवाओं का गोरखधंधा सामने आने के बाद आरएमएससी के एमडी डॉ. समित शर्मा के निर्देश पर सोमवार को औषधि नियंत्रण संगठन ने डॉ. आरके गोखरू के भाई द्वारा संचालित सीएच मेडी फार्मा और विभाग के लाइफ लाइन ड्रग काउंटर के रिकॉर्ड की जांच की है। जांच रिपोर्ट मंगलवार को सहायक औषधि नियंत्रक को सौंप दी जाएगी।
जांच में लाइफ लाइन की भारी अनियमितताएं भी उजागर हुई है। दो इंजेक्शन का रिकॉर्ड नहीं मिलने पर जांच अधिकारी ने इसे गंभीर माना है। वहीं इंजेक्शन खरीद मामले में अस्पताल प्रशासन की भूमिका भी संदेह के घेरे में है।औषधि नियंत्रण अधिकारी ईश्वर सिंह यादव ने बताया कि सीएच मेडी फार्मा ने लाइफलाइन को 55 इंजेक्शन दिए। इन में से 40 बेचे गए और 13 स्टॉक में मिले हैं।
लेकिन 2 इंजेक्शन कहां गए, लाइफ लाइन पर काम करने वाले कर्मचारी इसका कोई संतोष जनक जबाव नहीं दे सके। इसी तरह उदयपुर की कुणाल एंटरप्राइजेज से स्टेंट मंगवाए गए थे। पांच माह के दौरान करीब 50 स्टेंट मरीजों को लगाए गए। इसकी भी जांच की जा रही है। जांच टीम में मनीष मोदी, मोनिका व स्वाति शामिल थे।
भूमिका संदेहास्पद
जांच में अस्पताल प्रशासन की भूमिका भी संदेह के घेरे है। लेखा विभाग ने लोकल परचेज के तहत सीएच मेडी फार्मा से इंजेक्शन खरीद की मांग की। यहां से इंजेक्शन मांग के आधार पर भिजवाए गए। अधीक्षक चौधरी ने बताया कि अप्रूव्ड कंपनी से ही दवा खरीदी जाती है।
ड्रग इंस्पेक्टर ईश्वर सिंह यादव के अनुसार सीएच मेडी फार्मा को लाइफ लाइन ने टेनेक्टाप्लेस इंजेक्शन का बिल 29 हजार 851 व 28 हजार 191 रुपए काटा गया। लाइफ लाइन स्टोर से 40 इंजेक्शन बेचे गए। इस तरह करीब 11 लाख 60 हजार रुपए के इंजेक्शन बेचे गए। वहीं उदयपुर की कुणाल एंटरप्राइजेज से 50 स्टेंट मंगवाए गए। इनकी कीमत करीब 35 लाख रुपए थी।
आज देंगे आरोपों का जवाब
कार्डियोलॉजी विभाग में दवाओं के गोरखधंधे को लेकर अपने ऊपर लग रहे आरोपों का विभागाध्यक्ष डॉ.आरके गोखरू मंगलवार को जवाब देंगे। भास्कर से फोन पर बातचीत में उन्होंने कहा कि उन पर लगाए गए आरोप बेबुनियाद हैं। डॉ.गोखरू ने बताया कि उन्हें जो कारण बताओ नोटिस दिया जा रहा है, उसका भी वह जबाव देंगे। शनिवार को आरएमएससी के एमडी डॉ.समित शर्मा ने कार्डियोलॉजी विभाग का निरीक्षण किया था।
निरीक्षण के दौरान चिकित्सकों द्वारा मरीजों को महंगा टेनेक्टाप्लेस इंजेक्शन लगाए जाने का मामला उजागर हुआ था। डॉ.शर्मा ने इस मामले को गंभीर मानते हुए जांच के आदेश दिए थे। उल्लेखनीय है कि डॉ.गोखरू हैदराबाद व मुंबई में आयोजित कार्यशाला में हिस्सा लेने गए हुए थे। भास्कर से फोन पर बातचीत में उन्होंने कहा कि मंगवार को अजमेर आकर सभी सवालों का जबाव दिया जाएगा। ताकि सच्चाई सामने आ सके।
hin_Deva hin_Deva hin_Deva mag_Deva hin_Deva hin_Deva hin_Deva hin_Deva hin_Deva